**deloc poezie**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pune un gând peste umeri

pune ceva – caleştile iernii, răzgândite

au revenit în trap peste cartiere

nu te mai roti pe loc grăbit

pari un înger abătut

cât scriu, fă un ceai de fructe, o tartină,..

dusă-i şi ziua asta ca un bon de casă

cu cât cumperi mai mult, e mai lung

apoi îl arunci – la ce să mai folosească

n-am cumpărat nimic, doar am aşteptat

să se termine imprimarea în amintirea zidurilor

a geamurilor care nu obosesc niciodată să privească,

să oglindească zile-ere care vin, care-au fost

care vor veni – au ele această adâncime

a reprezentării existenţialului

când e mult înapoia orizontului

ce vis, vis, nu e nimeni

atâta linişte e uneori în casa asta

încât pierzi noţiunea de real, de singurătate

şi totul devine un fel de semiscenă fără spate

pe care trăieşti alături de o amintire sau un vis

alteori se mişcă lumi paralele

ca şi cum trenuri ar trece unul pe lângă altul

invers mereu, în tăcere,

însoţite de umbre alungite puţin

vreun grup de balerini probabil sau doar clipe

un domn cu o servietă atârnată de umăr

şi un buchet de flori se grăbeşte spre casă

cineva aşteaptă…

mai apoi nişte copii, veseli..

nu, asta nu e deloc poezie

nici altceva nu e mai mult decât un suflet de om

cu un pix şi un caiet,

şi o tăcere din care crește vis

–

Copyright Mariana Fulger